বিমল করের সরস গল্প। প্রকাশক আনন্দ । পড়ে শেষ করলাম। উনিশটা মজাদার গল্প – বেশিরভাগই প্রেমের গল্প, কিন্তু একঘেয়ে প্রেমের গল্প নয়। বেশির ভাগ গল্পের পটভূমিই বাঙালির ‘পশ্চিমের’ ছোটখাট শহরগুলি। ঘটনা, চরিত্র, সব মিলিয়ে বেশ একটা ‘ওল্ড ওয়ার্ল্ড চার্ম’, যা চল্লিশ থেকে ষাটের দশকের পটভূমিকায় লেখা।একটা গল্প আমাদের সবার চেনা-‘বসন্ত বিলাপ’ অবশ্য গল্প পড়ার পরে আমার মনে হল, ছবিটা গল্পটার থেকে বেশি ভাল হয়েছেঃ) আর যেটা বেশ লক্ষ্য করার মত ব্যাপার, গল্পগুলিতে স্বামী-স্ত্রী বা বন্ধুদের মধ্যে মাঝে মধ্যেই বেশ কিছু কথা বার্তা বা ফাজলামি আছে, যা আদিরসকে হাল্কা ভাবে ছুঁয়ে যায়। কিন্তু সেটা এতই সুন্দর করে কথোপকথন বা ঘটনা পরম্পরার মধ্যে ঢুকে গেছে, যে পড়তে মোটেও অশ্লীল মনে হবে না, বা জোর করে চাপিয়ে দেওয়া মনে হবে না। আর চরিত্রগুলি – আমার তো পড়তে পড়তে মনে হচ্ছিল, এই সব গল্প নিয়ে ছবি তৈরি করা আজকের দিনে বেশ কষ্টকর হবে, কারণ, ঠিক এইরকম চরিত্রায়ণ করার মত চেহারার লোক খুঁজেই পাওয়া যাবে না।